ขอคำแนะนำหน่อย Chiliz คืออะไร
Chiliz เป็นโปรเจกต์คริปโตเคอร์เรนซีที่ถูกสร้างขึ้นมาสำหรับวงการกีฬาโดยเฉพาะ โดยมีเป้าหมายเพื่อให้ผู้คนในวงการกีฬาสามารถมีส่วนร่วมกับสโมสรที่ตนเองสนับสนุนได้โดยตรง โดยอาศัยเทคโนโลยีบล็อกเชนเข้ามาช่วย โดยแฟนคลับสโมสรกีฬาสามารถมีส่วนร่วมในการกำหนดทิศทางแนวการดำเนินงานของสโมสรได้ 

โปรเจกต์ Chiliz ถูกก่อตั้งในปี 2018 โดย Alexandre Dreyfus โดยคุณ Alexandre เป็นนักธุรกิจที่มีประสบการณ์ในวงการเทคโนโลยีมาอย่างยาวนาน โดยคุณ Alexandre เล็งเห็นถึงปัญหาบางอย่างในวงการกีฬา ย้อนกลับในไปอดีต การที่แฟนคลับสโมสรกีฬาจะมีส่วนร่วมกับการดำเนินงานต่าง ๆ ของสโมสร ถือเป็นเรื่องที่ยากมาก ๆ  ยกตัวอย่างสโมสรฟุตบอลส่วนใหญ่มีสถานะเป็นบริษัทเอกชน อำนาจการตัดสินใจเกือบทั้งหมดขึ้นอยู่กับประธานสโมสรและบอร์ดบริหาร แฟนบอลจะทำได้ก็เพียงแค่ก่อตั้งชุมชนแฟนคลับ และอาจจะมีการบริจาคเงินให้กับสโมสร แลกกับปากเสียงในการออกความคิดเห็น จะมีสโมสรฟุตบอลเพียงส่วนน้อยที่มีการจดทะเบียนซื้อขายในตลาดหลักทรัพย์ เช่น แมนเชสเตอร์ ยูไนเต็ด, โบรุสเซีย ดอร์ทมุนด์, อาแอส โรม่า, ยูเวนตุส, หรือโอลิมปิก ลียง ซึ่งแฟนคลับสโมสรเหล่านี้สามารถสนับสนุนสโมสรที่ตนเองชื่นชอบด้วยการลงทุนในหุ้นของสโมสร และมีสิทธิออกความคิดเห็นได้ แต่ก็ไม่ใช่แฟนบอลทั่วโลกจะสามารถทำได้ ข้อจำกัดสำคัญของการลงทุนในหุ้นสโมสรคือ ถ้าไม่ใช่ประชาชนของประเทศนั้น ๆ การลงทุนในหุ้นดังกล่าวจะมีขั้นตอนที่ยุ่งยากมาก ๆ และมีค่าใช้จ่ายค่อนข้างสูง ทำให้แฟนคลับกีฬาในหลายประเทศทั่วโลกไม่สามารถสนับสนุนสโมสรที่ตนเองชอบผ่านช่องทางนี้ได้

จึงเป็นที่มาของโปรเจกต์ Chiliz ที่ต้องการให้แฟนกีฬาทั่วโลกสามารถมีส่วนร่วมสนับสนุนสโมสรที่ตนเองชื่นชอบได้อย่างไร้พรมแดน โดยในปัจจุบัน Chiliz จับมือเป็นพันธมิตรร่วมกับสโมสรกีฬาชั้นนำของโลกหลายแห่ง โดยเริ่มต้นจากกีฬาฟุตบอล หลังจากนั้นก็ขยายฐานการใช้งานมายังกีฬาบาสเกตบอล, เบสบอล, รถแข่ง F-1 และ NASCAR, และล่าสุด มีการเจาะตลาด E-sports แล้ว

Chiliz เป็นโปรเจกต์ที่เชื่อมต่อสโมสรกีฬาเข้ากับฐานแฟนคลับ โดยทำหน้าที่เป็นตัวกลางเพื่อให้สโมสรกีฬา “ขาย” สิทธิในการตัดสินใจบางอย่างที่เกี่ยวข้องกับสโมสรให้กับผู้คนที่สนใจ โดยใช้บล็อกเชนและคริปโตเคอร์เรนซีเป็นตัวกลาง ยกตัวอย่างเช่น ซึ่งสิทธิดังกล่าวส่วนใหญ่ในปัจจุบันจะอยู่ในส่วนงานออกแบบเป็นหลัก เช่น โหวตลายชุดแข่งเหย้า-เยือน, โหวตลายรถบัสสโมสร, หรือโหวตชื่อสนามซ้อม
เทคโนโลยีทางการเงิน & การเงินดิจิทัล,ความรู้ทางการเงิน